b"\n_START_ARTICLE_\nClub B\xc3\xa0squet Mollet\n_START_SECTION_\nAntecedents\n_START_PARAGRAPH_\nSegons les fonts, es considera que els introductors del b\xc3\xa0squet a Mollet del Vall\xc3\xa8s foren Alfons Falguera i Vicen\xc3\xa7 Torrent, els quals van formar el primer equip local dins l'Esport Club Mollet. El 16 d'agost de 1931, festa major del municipi, durant el descans del partit de futbol, van oferir un partit d'exhibici\xc3\xb3 de b\xc3\xa0squet, i el 31 del mateix mes, van disputar un partit contra el Ripollet._NEWLINE_Paral\xc2\xb7lelament, es va formar un altre equip dins l'Associaci\xc3\xb3 Catalanista de Mollet, hi tenien la seva pista de joc al camp de l'entitat Art i Esport. L'any 1932 els dos equips de b\xc3\xa0squet van ser inscrits a la\xc2\xa0Federaci\xc3\xb3 Catalana de B\xc3\xa0squet, i durant aquesta d\xc3\xa8cada ambd\xc3\xb3s clubs van viure una rivalitat intensa. Malauradament, l'esclat de la guerra civil represent\xc3\xa0 la desaparici\xc3\xb3 de les dues entitats. Malgrat aix\xc3\xb2, en la postguerra es recuper\xc3\xa0 l'afici\xc3\xb3 pel b\xc3\xa0squet local.\n_START_SECTION_\nHist\xc3\xb2ria\n_START_PARAGRAPH_\nEl 5 d'octubre de 1943 es comunic\xc3\xa0 per carta la fundaci\xc3\xb3 del club, amb el nom de Club Baloncesto Mollet, al llavors alcalde de Mollet del Vall\xc3\xa8s, Pere Careta i Sans. Aquesta carta estava signada pel president de la nova entitat, Arcadi Vi\xc3\xb1as i Prat, i els membres de la junta: Vicen\xc3\xa7 Torrents, Joan Portella, Josep Vila i Josep Mutg\xc3\xa8. L'endem\xc3\xa0, la Federaci\xc3\xb3 aprov\xc3\xa0 els estatuts i la Junta va prendre possessi\xc3\xb3. Dies m\xc3\xa9s tard, el 24 d'octubre del mateix any disput\xc3\xa0 el seu primer partit oficial contra el Granollers, amb vict\xc3\xb2ria de l'equip mollet\xc3\xa0._NEWLINE_En la seva primera temporada, 1943/1944, va participar en la tercera categoria del grup segon del Campionat de Catalunya. Anys m\xc3\xa9s tard, a la temporada 1948/49 ascend\xc3\xad a la primera categoria catalana. Durant els anys cinquanta el club compta amb equips femenins i s'entrenen a la pista Tr\xc3\xa8vol. Posteriorment, amb la creaci\xc3\xb3 de la Lliga espanyola de b\xc3\xa0squet i la reorganitzaci\xc3\xb3 de les lligues inferiors, el club milit\xc3\xa0 a la Segona Divisi\xc3\xb3 Nacional durant els anys seixanta, lluitant moltes vegades per romandre a la categoria. A la temporada 1977/1978 fou campi\xc3\xb3 de lliga de la Segona Divisi\xc3\xb3 i va aconseguir l'ascens a la Primera Divisi\xc3\xb3 Nacional, on l'equip dirigit per Manel Comas va jugar dues temporades, 1979/80 i 1980/81. Els problemes econ\xc3\xb2mics feren renunciar l'entitat a la m\xc3\xa0xima categoria i torn\xc3\xa0 a les divisions territorials catalanes. A la temporada 2008/2009 ascend\xc3\xad a la Lliga EBA._NEWLINE_L'himne del club fou compost pel m\xc3\xbasic mollet\xc3\xa0 Josep Sol\xc3\xa0 durant les celebracions del 25\xc3\xa8 aniversari de la fundaci\xc3\xb3 de l'entitat. Avui dia, el club est\xc3\xa0 patrocinat per Recanvis Gaud\xc3\xad.\n_START_SECTION_\nPistes de joc\n_START_PARAGRAPH_\nEl club ha tingut diverses pistes de joc al llarg de la seva hist\xc3\xb2ria. Tanmateix, una de les m\xc3\xa9s conegudes fou la pista del Centre Parroquial, propietat de l'alcalde Frederic Ros i Sallent. Per la Festa Major de 1950, s'inaugur\xc3\xa0 una altra pista coneguda com la del Tr\xc3\xa8bol i anys m\xc3\xa9s tard hi hagu\xc3\xa9 una d'altra amb el mateix nom. Totes, per\xc3\xb2, eren a l'aire lliure. Per aquest motiu, a finals dels anys seixanta, el Ple de l'Ajuntament, en sessi\xc3\xb3 plen\xc3\xa0ria del 4 d'abril de 1969, accepta la donaci\xc3\xb3 d'uns terrenys ubicats a Plana Lled\xc3\xb3, cedits per Sime\xc3\xb3 Rabasa i Singla i la Societat Sagarb\xc3\xad, SA, per la construcci\xc3\xb3 d'un pavell\xc3\xb3 esportiu cobert, per tal de fomentar el b\xc3\xa0squet al municipi. Finalment, el 3 d'octubre de 1970 s'inaugur\xc3\xa0 la nova pista coberta com a Pavell\xc3\xb3n Municipal de Deportes, que anys m\xc3\xa9s tard canviaria pel Pavell\xc3\xb3 Municipal Plana Lled\xc3\xb3, on actualment el club t\xc3\xa9 la seva seu central i disputa els seus partits.\n_START_SECTION_\nUniforme\n_START_PARAGRAPH_\nAl comen\xc3\xa7ament, el Club B\xc3\xa0squet Mollet portava una samarreta vermella, per\xc3\xb2, posteriorment, cap als anys cinquanta, sota la presid\xc3\xa8ncia de Joan Amad\xc3\xb3, es decid\xc3\xad canviar els colors. Segons l'an\xc3\xa8cdota, van oferir-li al club el teixit del color negre a molt bon preu i amb les dificultats pressupost\xc3\xa0ries que hi havia, es decid\xc3\xad estalviar diners encara que l'equip perd\xc3\xa9s el color de la samarreta original."